**Кыргыз Республикасынын жалпы орто билим берүү мектептериндеги 6-класстын окуучуларынын арасында өткөрүлүүчү республикалык математикалык олимпиадасынын (АКМО-2023)**

**ЖОБОСУ**

**I. Жалпы жобо**

Бул Жобо – жалпы орто билим берүү мектептериндеги 6-класстагы окуучулардын арасында өтүүчү математика сабагы боюнча республикалык олимпиадасынын максаттарын жана милдеттерин, аны өткөрүү жана каржылоо тартибин аныктайт.

Олимпиаданын негизги максаттары жана милдеттери:

* жөндөмдүү окуучуларга колдоо көрсөтүү менен өнүгүүсүнө шарт түзүү;
* жалпы билим берүү мектептердин окуучуларынын арасында түрдүү интеллектуалдык таймаштардын түрлөрүн өркүндөтүү, өзгөчө математика cабагына окуучулардын кызыгуусун арттыруу;
* окуучуларды өз деңгээлдерин баалоого жана терең билим алуу мүмкүнчүлүктөрүн тандап билүүгө үйрөтүү

**II. Катышуу тартиби**

 Жалпы билим берүү мектептердин түрүнө карабастан базистик окуу план, программалардын негизинде катышуучуларга бирдиктүү тапшырмалар берилет.

**III. Олимпиаданы уюштуруу тартиби**

Олимпиада үч баскыч менен жүргүзүлөт:

* I баскыч (райондук): **Онлайн (13-25-февраль 2023-ж.)**

2023-жылдын 13-25-февралдын аралыгында өткөрүлөт.

Бул баскычта райондун жалпы орто билим берүү уюмдарынын (жалпы билим берүү мектептеринин, гимназияларынын, лицейлеринин) 6-класстардын кызыккан окуучулары катыша алат. Олимпиаданын I баскычы **www.exam.edu.kg** сайтынан өткөрүлөт.

Олимпиаданын I баскычынын райондук/шаардык уюштуруу комитети тарабынан онлайн сынактын өткөрүү даталары бекитилет;

* **II баскыч: Оффлайн (18-март 2023-ж.)**

2023-жылдын 18-мартында Кыргыз Республикасынын областтарында, Бишкек жана Ош шаарларында өткөрүлөт. Бул баскычта уюштуруу комитети тарабынан бекитилген сынактын борборлорунда олимпиаданын I баскычында байгелүү орундарды ээлеген 20 окуучу катышат. II баскычтагы сынакты өткөрүү борборлору:

* + Бишкек Ч.Айтматов атындагы лицейинде (Бишкек шаарынын мектептери);
	+ Токмок «Үмүт» жалпы билим берүү лицейинде (Аламүдүн, Чуй, Ысык-Ата райондору, Токмок жана Кант шаарлары);
	+ Жайыл Баатыр атындагы лицейинде жайгашкан жери: Ново-Николаевка айылы. (Жайыл, Сокулук, Панфилов, Москва райондору жана Кара-Балта шаары);
	+ Х. Карасаев атындагы Ысык-Көл лицейинде (Каракол, Балыкчы, Чолпон-Ата шаарлары жана Ак-Суу, Түп, Жети-Өгүз, Тоң, Ысык-Көл райондору);
	+ М. Субакожоев атындагы Нарын лицейинде (Нарын шаары жана областын райондору);
	+ Талас «Мээрим» ОТК лицейинде (Талас шаары жана областын райондору);
	+ З.Нурматова атындагы Жалал-Абад лицейинде (Жалал- Абад шаары жана областын райондору);
	+ Ош «Сема» лицейинде (Ош областына караштуу райондор);
	+ Курманжан Датка атындагы Ош лицейинде (Ош шаары);
	+ “Семетей” атындагы Кадамжай лицейинде (Баткен, Лейлек, Кадамжай райондорунун жана Баткен, Сүлүктү шаарлары);
	+ И.Раззаков атындагы Кызыл-Кыя лицейи (Кызыл-Кыя шаарынын, Ноокат районунун, Үч-Коргон айыл өкмөтүнүн) окуучулары катышат.
* **III Республикалык жыйынтыктоочу баскыч**: **Оффлайн**

**2023-жылдын 8-апрелинде** Бишкек шаарында өткөрүлөт. АКМО олимпиадасынын жыйынтыктоочу баскычына олимпиаданын жогоруда белгиленген борборлордо II баскычына катышкан жана байгелүү 1,2,3,4,5-орундарды ээлеген 5 окуучу катышат.

*Эскертүү: Өлкөдөгү эпидемиялык абалга жараша III баскыч эки борбордо Бишкек жана Ош шаарларында да өткөрүлүшү мүмкүн.*

 Республикалык жыйынтыктоочу баскычка катышуучулар жөнүндө билдирме тизмесинин формасы төмөнкүдөй толтурулат: окуучунун аты-жөнү, телефону, окуган мектебинин аталышы, мектеп жайгашкан району (шаары) жана областы (шаары), окуучунун окуган тили, сабак берген мугалиминин аты-жөнү жөнүндө маалыматтар берилет.

Олимпиаданын I, II баскычтарын өткөрүү үчүн Уюштуруу комитеттеринин курамдары райондук/областык (шаардык) билим берүү бөлүмдөрү тарабынан бекитилет.

Олимпиаданын I, II баскычтарынын Уюштуруу комитеттеринин курамына жергиликтүү билим берүү бөлүмдөрүнүн кызматкерлери, жалпы орто билим берүү уюмдардын ошондой эле “Сапат” лицейлеринин мугалимдери кирет жана анын төрагасы, төраганын орун басары, катчысы аныкталат. Уюштуруу комитети 5 кишиден турган калыстар тобунун курамын бекитет.

Олимпиаданын III республикалык баскычынын Уюштуруу комитети Кыргыз Республикасынын Билим берүү жана илим министрлиги тарабынан бекитилет.

**IV. Олимпиаданы өткөрүү тартиби**

Олимпиаданын бардык баскычтарынын тапшырмалары Эл аралык “Сапат” билим берүү мекемесинин илимий-методикалык борбору тарабынан иштелип чыгып, Республикалык уюштуруу комитети тарабынан бекитилет.

Олимпиаданын тапшырмалары 5 - 6 - класстын математика сабагы боюнча окуу программаларынын негизинде түзүлөт. Бланктык тестирлөө жана жазуу формаларында, белгиленген убакыттын өлчөмүндө берилет.

Тапшырмалар окуучуларга чыгармачылык менен кеңири жооп берүүгө, бир нече гипотезаларды түзүүгө, ар кандай аргументтерди келтирүүгө жана башка математикалык малыматарды бере алат.

I баскычтын тапшырмалары - 20 суроодон турган онлайн тестирлөө формасында, иштөө убактысы 90 мүнөт;

II баскычтын тапшырмалары - 15 тесттик суроону жана 5 маселеден турган жазуу ишин камтыйт, иштөө убактысы 120 мүнөт;

III баскычтын тапшырмалары - тесттик суроолор берилбейт, жазуу түрүндө аткарылуучу 10 тапшырма берилет, иштөө убактысы 120 мүнөт. Олимпиаданын II жана III баскычтарында жеңүүчүлөрдүн упайлары бирдей болуп калган учурда, уюштуруу комитети тарабынан кошумча суроолор берилет.

Катышуучулардын иштери калыстар тобуна атайын коюлган шифр менен келип түшөт (катышуучулардын иштери калыстар тарабынан кызыл түстөгү калем сап менен текшерилет).

Аткарылган тапшырмалардын баасы белгиленген критерийлерге ылайык упай (балл) түрүндө чыгарылат. Калыстар тобунун төрагасы текшерилген иштердин жыйынтыктарын (упайларын) бекитет, андан соң иштердин шифрин чечмелейт. Калыстар тобу тапшырмалардын аткарылыш жолдорун жана аларды баалоо критерийлери жөнүндө маалыматты сынак аяктагандан кийин таанышууга мүмкүнчүлүк берет.

Олимпиаданын жыйынтыгы боюнча катышуучулар белгиленген убакыттын аралыгында аппеляцияга берүүгө укуктуу.

**V. Олимпиаданы жыйынтыктоо жана сыйлык тапшыруу**

Олимпиаданын Республикалык жыйынтыктоочу баскычынын жеңүүчүлөрүн сыйлоо салтанаты 2022-жылдын 6-апрелинде Бишкектеги "Айчүрөк" кыздар лицейинде өткөрүлөт.

Олимпиаданын жыйынтыгы боюнча жогорку балл топтогон, 1-2-3-орунду камсыз кылган окуучуларга тиешелүү медаль менен кошо баалуу сыйлыктар берилет.

1 - орунду ээлеген окуучуга I даражадагы диплом, медаль жана ноутбук. Мугалимине-10000 сом.

2 - орунду ээлеген окуучуга II даражадагы диплом, медаль жана ноутбук, Мугалимине-8000 сом.

3 - орунду ээлеген окуучуга III даражадагы диплом, медаль жана планшет, Мугалимине-6000 сом.

Жогорудагы үч окуучунун мектебине лазердик принтер берилет;

Олимпиаданын III баскычынын бардык катышуучулары Грамота жана белектер менен сыйланышат.

**VI. Олимпиаданы каржылоо**

1. Олимпиаданын II баскычын өткөрүү үчүн керектелген каражаттар, окуучулардын жана жетекчилердин жол киреси жөнөтүүчү (окуучунун ата энеси) тараптын эсебинен уюштурулат.
2. Олимпиаданын III республикалык баскычына катышкан областтык курамдын жана анын жетекчисинин жол кире каражаты «Сапат» лицейлери тарабынан камсыз кылынат.
3. Республикалык олимпиаданын жүрүшүнө байкоочу максатында келүүчү мугалим өз каражаты менен келет.
4. Олимпиаданын III республикалык баскычын өткөрүүгө, катышуучулардын жатаканасын, тамактануусун, ошондой эле жеңүүчүлөрдүн баалуу сыйлыктарын каржылоо Эл аралык «Сапат» билим берүү мекемесинин эсебинен жүргүзүлөт.

**Маалымат үчүн:**

Кыргыз Республикасынын билим берүү жана илим министрлигинин дареги:

Бишкек шаары, Тыныстанов көчөсү, 257; тел: 62-05-08/ 66-23-70

Эл аралык «Сапат» билим берүү мекемесинин дареги:

Бишкек шаары, Чүй проспектиси 219, 6-кабат,

тел: 61-13-62, 0550-049 050, E-mail: info@sapat.edu.kg